དེ་ཡང་མཛད་པའི་གཙོ་བོ་བསྡུ་བ་དང༌།གྲངས་ལ་དགའ་བ་རྣམས་རྗེས་སུ་བཟུང་བའི་ཕྱིར་སློབ་དཔོན་པདྨའི་ངང་ཚུལ་གྱིས།སངས་རྒྱས་ཀྱི་སྐུའམ་མཛད་པ་བཅུ་གཉིས་ལ་སོགས་པ་བསམ་ལ།ཞེས་དང༌།ཆོས་ཀྱི་བཤེས་གཉེན་གྱིས༌།དགའ་ལྡན་གྱི་གནས་ནས་བབ་པ་ལ་སོགས་པ་མཛད་པ་བཅུ་གཉིས་ཀྱིས་གདུལ་བྱ་རྣམས་སྨིན་པར་མཛད་པ་ཞེས་སོགས་ཡོངས་གྲགས་ལ་མཛད་པ་བཅུ་གཉིས་ཀྱི་གྲངས་སུ་བསྡུ་བར་གསུངས་པ་བཞིན།འདིར་ཡང་ལས་དང་པོ་པ་རྣམས་ལ་ཕན་པའི་ཕྱིར།མྱ་ངན་ལས་འདས་པའི་མཛད་པ་མ་གཏོགས་པའི་མཛད་པ་གཞན་དག་རྣམས།རྒྱ་ཆེར་རོལ་བའི་མདོ་སོགས་ལས་བྱུང་བའི་དགོངས་དོན་བཞིན་གྲངས་བཅུ་གཅིག་གི་དབང་དུ་བྱས་ཏེ་མདོ་ཙམ་སྨྲོས་ན།